**DĖL ROKIŠKIO RAJONO SAVIVALDYBĖS ADMINISTRACIJOS 2020–2022 METŲ KORUPCIJOS PREVENCIJOS PROGRAMOS IR JOS ĮGYVENDINIMO PRIEMONIŲ PLANO PATVIRTINIMO**

2019 m. gruodžio 20 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos korupcijos prevencijos įstatymo 7 straipsnio 5 dalimi, Lietuvos nacionalinės kovos su korupcija 2015–2025 metų programos, patvirtintos Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos nacionalinės kovos su korupcija 2015–2025 metų programos patvirtinimo“, 39 punktu, Rokiškio rajono savivaldybės taryba nusprendžia:

1. Patvirtinti Rokiškio rajono savivaldybės administracijos 2020–2022 metų korupcijos prevencijos programą (pridedama).
2. Patvirtinti Rokiškio rajono savivaldybės administracijos 2020–2022 metų korupcijos prevencijos programos įgyvendinimo priemonių planą (pridedama).
3. Pripažinti Rokiškio rajono savivaldybės tarybos 2016 m. balandžio 29 d. sprendimą Nr. TS-107 „Dėl Rokiškio rajono savivaldybės 2016–2019 metų korupcijos prevencijos programos ir jos įgyvendinimo priemonių plano patvirtinimo“ netekusiu galios

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Agnė Vištajūnaitė

Rokiškio rajono savivaldybės tarybai

**SPRENDIMO PROJEKTO „ DĖL ROKIŠKIO RAJONO SAVIVALDYBĖS ADMINISTRACIJOS 2020–2022 METŲ KORUPCIJOS PREVENCIJOS PROGRAMOS IR ĮGYVENDINIMO PRIEMONIŲ PLANO PATVIRTINIMO“ AIŠKINAMASIS RAŠTAS**

2019-12-10

**Parengto sprendimo projekto tikslai.** Patvirtinti Rokiškio rajono savivaldybės administracijos 2020–2022 metų korupcijos prevencijos programą ir jos įgyvendinimo priemonių planą.

 **Šiuo metu esantis teisinis reglamentavimas.** Lietuvos Respublikos korupcijos prevencijos įstatymas, Lietuvos Respublikos nacionalinės kovos su korupcija 2015–2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos Nacionalinės kovos su korupcija 2015–2025 metų programos patvirtinimo“

**Sprendimo projekto esmė.** 2019 m. gruodžio 31 d. baigia galioti Rokiškio rajono savivaldybės 2016–2019 metų korupcijos prevencijos programa, patvirtinta Rokiškio rajono savivaldybės tarybos2016 m. balandžio 29 d. sprendimu Nr. TS -107 “Dėl Rokiškio rajono savivaldybės 2016–2019 metų korupcijos prevencijos programos ir jos įgyvendinimo priemonių plano patvirtinimo”, todėl, vykdant korupcijos prevencijos veiklą reglamentuojančius įstatymus ir atsižvelgiant į Lietuvos Respublikos specialiųjų tyrimų tarnybos pateiktas rekomendacijas, siūloma tvirtinimui tęstinė Rokiškio rajono savivaldybės administracijos 2020–2022 metų korupcijos prevencijos programa ir jos įgyvendinimo priemonių planas.

Programa ir jos įgyvendinimo priemonių planusiekiama sumažinti korupcijos pasireiškimo tikimybės veiksnių pasireiškimą Administracijoje, optimizuoti korupcinio pobūdžio veiksnių valdymą bei kontrolę, skatinti Administracijoje, savivaldybės įstaigose, nevyriausybinėse ar kitose organizacijose, fizinių asmenų veikloje nepakantumą korupcijos apraiškai aplinkoje, ugdant sąmoningumą bei susitelkimą korupcijos prevencijos srityje, kuriant kryptingą korupcijos prevencijos ir kontrolės sistemą.

Programa atnaujinta įtraukiant vidinių bei išorinių veiksnių (SSGG) analizę, pateikiant atnaujintus vykdomų rezultatų duomenis, sukonkretinant tęstinį strateginį tikslą, tarpinius tikslus bei uždavinius jiems pasiekti ir bendrąsias programos nuostatas, įtraukiant tikslų pasiekimo vertinimo kriterijus.

Įgyvendinimo priemonių planą sudaro 25 priemonės, iš jų: 8 naujos (4, 5, 6, 14, 19, 20, 21, 25), 3 atnaujintos ir (ar) pakeisti šių priemonių vykdytojai (3, 8, 11), kitos – jau vykdomos, nuolatinio–tęstinio pobūdžio.

**Galimos pasekmės, priėmus siūlomą tarybos sprendimo projektą:**

**teigiamos** – bus ne tik vykdomi teisės aktai, bet ir, įgyvendinant Priemonių plane numatytas priemones, akcentuojama korupcijos prevencijos svarba viešojo sektoriaus veikloje per veiklos skaidrinimą, sprendimų viešumą, nepakantumą korupcijai, atvirumą visuomenei;

**neigiamos** – nėra.

**Kokia sprendimo nauda Rokiškio rajono gyventojams.**

Daugiau atvirumo visuomenei didins pasitikėjimą Rokiškio savivaldybės administracijos veikla, priimamais sprendimais, formuos nepakantumą korupcijai, sąmoningumą ir pareigą pranešti apie galimai vykdomą korupcinio pobūdžio nusikalstamą veiką, taip mažinant korupcijos mastą.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas antikorupciniu požiūriu nevertintas.

Juridinio ir personalo skyriaus vyriausioji specialistė (personalui) Agnė Vištajūnaitė